Meteorologii anunță că duminică, 19 mai, vremea va fi caldă în majoritatea regiunilor şi în general instabilă după-amiaza.
Vor fi înnorări temporar accentuate, averse, descărcări electrice şi intensificări de scurtă durată ale vântului la deal, la munte şi pe spaţii mici în celelalte regiuni. Vor fi condiţii de grindină şi cantităţi de apă izolat mai însemnate.
Vântul va sufla slab şi moderat, cu intensificări locale în sudul Banatului şi pe crestele montane.
Temperaturile maxime se vor încadra, în general, între 20 şi 27 de grade.
Vremea în București
Vremea se va încălzi uşor. Cerul va fi variabil, cu unele înnorări după-amiaza şi spre seară, dar probabilitatea pentru ploi de scurtă durată va fi redusă. Vântul va sufla slab şi moderat.
Temperatura maximă se va situa în jurul a 25 de grade.